Матвиенкэ Валентинэ и фIыщIэ
УФ-м и Федеральнэ Зэхуэсым ФедерацэмкIэ и Советым и УнафэщI Матвиенкэ Валентинэ КъБР-м и Iэтащхьэм фIыщIэ къыхуищIащ «Виртуозы Москвы» къэрал камернэ оркестрым Къэбэрдей-Балъкъэрым концертхэр щитынымкIэ дэIэпыкъуэгъу зэрыхъуам папщIэ.
УФ-м и Федеральнэ Зэхуэсым ФедерацэмкIэ и Советым и жэрдэмкIэ СССР-м и цIыхубэ артист Спиваков Владимир зи пашэ гуп цIэрыIуэм и гастролхэр УФ-м и субъекту Кавказ Ищхъэрэ федеральнэ округым хиубыдэхэм щрагъэкIуэкIащ. Ар теухуауэ щытащ ФедерацэмкIэ Советыр къызэрызэрагъэпэщрэ илъэс 20 зэрырикъум. Ансамблым и артистхэм жэпуэгъуэм и 18-м Налшык концерт щатащ.
«Концертыр тэмэму зэрекIуэкIар нэхъыбэу зи фIыщIэр Къэбэрдей-Балъкъэр Республикэм и Правительствэмрэ къалэм и Iэтащхьэхэмрэ я дэIэпыкъуныгъэрщ. Урысейм и музыкальнэ гуп нэхъыфI дыдэхэм ящыщым и артистхэм цIыхухэр икъукIэ гуапэу яIущIащ, абыхэм я зэфIэкIым пщIэшхуэ хуащIащ концертым ирихьэлIэфахэм. ИкъукIэ гуапэщ музыкантхэм республикэм и дамыгъэ лъапIэхэр зэрыратар, языныкъуэхэм «Къэбэрдей-Балъкъэр Республикэм и цIыхубэ артист», «Къэбэрдей-Балъкъэр Республикэм щIыхь зиIэ и артист» цIэхэр зэрыфIащар. Зэрыщыту оркестрым иратащ Къэбэрдей-Балъкъэр Республикэм и Правительствэм и ЩIыхь тхылъыр. СигукIи си псэкIи фIыщIэ пхузощI «Виртуозы Москвы» къэрал камернэ оркестрым Къэбэрдей-Балъкъэр Республикэм зыкъыщигъэлъэгъуэныр къызэгъэпэщынымкIэ дэIэпыкъуэгъу узэрыхъуам папщIэ. Гастролхэр тэмэму зэрекIуэкIам къыхэкIыу ущыгугъ хъунущ Урысейм Щэнхабзэм и илъэсу щагъэува 2014 гъэм а лэжьыгъэм пащэну»,- къыщыгъэлъэгъуащ Къанокъуэ Арсен къыIэрыхьа тхыгъэм.
